text: Skudt ræv havde hvalpesyge
  19 november 2012 kl. 09.45
  En ræv, som dyrlægerne i Rødding skød i sidste uge, viste sig at have hvalpesyge. Det understreger, at det er vigtigt at have vaccineret hunde, som færdes i naturen.
  - En minkfarmer ved Rødding havde set ræven, som opførte sig mærkeligt, fortæller dyrlæge Gunnar Gram til TV SYD. Det kan ræve godt, hvis de har hvalpesyge. I løbet af to-tre uger kan rævene ændre adfærd - og den her så ud til at være ømbenet. Det er også et tegn. Ræven var ikke så menneskesky, som de normalt er.
  
  Dråbeinfektion
  Ræven blev skudt, og i dag har dyrlægerne fået besked om, at den havde hvalpesyge. 
  - Alle relevante myndigheder er orienteret. Men jeg synes, at det er vigtigt at fortælle især hundeejere, som færdes i naturen med deres dyr, at de kan smittes ved dråbeinfektion. Det kan bare være, at hunden træder et sted, hvor ræven har urineret - og slikker sine poter efterfølgende. 
  Hvalpesyge hærger i år på minkfarme i store dele af Jylland. Men faktisk er hvalpesygdomme en sjælden lidelse. Gunnar Gram har først oplevet sygdommen for tre år siden. Med en hund, der var importeret fra Grækenland. 
  Vaccinen mod hundesyge omfatter også vaccine mod hvalpesyge.
  